Modern kori lovagok csapnak össze Debrecenben

Debrecen - Nemzetközi harcművészeti találkozónak és versenynek lesz a helyszíne a cívisváros augusztus 10. és 12. között.

Debrecenben, a Baltazár Dezső téren rendezik meg augusztus 10. és 12. között a II. KÉTSZARV Középkori Harcművészeti Találkozó és Lovagi Hosszúkardvívó Versenyt, melynek fővédnöke Széles Diána alpolgármester.

Fotó: Facebook/MHS Magyar Hosszúkardvívó Sportszövetség

A harcművészeti találkozón és versenyen – melynek közvetítőnyelve az angol – több ország előadói és vívói vesznek részt, többek között Csehországból, Finnországból, Oroszországból, Szlovákiából és Romániából is érkeznek.

A nemzetközi rendezvényen elsősorban szombaton és vasárnap zajlik majd a fő program, a külföldi résztvevők, versenyzők, oktatók és előadók is ekkorra érkeznek majd. A federes fém hosszúkardvívó torna mellett lesz műkardos hosszúkardvívás, párnázott kardos verseny, rapír verseny, szablya torna, Ringen-Abrazare középkori birkózóverseny, valamint flourysh bajnokság is.

A programokról bővebben erre a linkre kattintva tájékozódhatnak.

A hosszúkardvívás egy több mint hatszáz éves hagyományokra épülő európai harcművészet és küzdősport. A kétkezes fémkarddal gyakorolt hosszúkardvívás itthon is önálló, jegyzett, elismert, a modern sportolási igényeket (biztonság, szakszerűség, speciális, ellenőrzött felszerelések, állandó szabályzat és versenyrendszer) is kielégítő önálló sportággá válhatott, mely egyéni habitustól függően harcművészetként, versenysportként és szabadidősportként is egyaránt magas szinten űzhető és gyakorolható.

Hazánkban a Magyar Hosszúkardvívó Sportszövetség és tagegyesületei foglalkoznak ezen harcművészeti hagyomány kutatásával és újra élővé tételével, mindez pedig nemzetközi környezetben zajlik. Bejegyzett országos sportszövetségként alapító tagjai a tucatnyi országot tömörítő International Federation of Historical European Martial Arts-nak ( IFHEMA). A 2018-as versenyt a debreceni tagegyesületük, az Anjou Udvari Lovagkör Kardvívó Iskola szervezi.

Hozzászólás írásához jelentkezzen be!